3 ओवर में शतक बनाया, आखिरी मैच में 4 रन बनाते तो 100 का होता औसत
Donald Bradman Statistics [ODI & Test Performance (Year by Year)]; Who made 100 runs in 22 balls? How many records did Donald Bradman have? इंग्लैंड के साथ 1932-33 के विवादित बॉडीलाइन टेक्निक वाली एशेज सीरीज के बाद सर ब्रैडमैन अवसाद की स्थिति में थे।
तारीख थी 2 नवंबर 1931। क्रिकेट के नियम अब की तरह नहीं थे। दो टीमों के बीच फर्स्ट क्लास मैच हो रहा था। ब्लैकलीथ इलेवन (ऑस्ट्रेलिया की घरेलू क्रिकेट टीम) की तरफ से ओपनिंग के लिए उतरे ऑस्ट्रेलिया के सर डॉन ब्रैडमैन। क्रीज पर आते ही पहली बॉल पर छक्का जड़ दिया। इसके बाद तो गेंद और बाउंड्री ने दोस्ती कर ली। महज तीन ओवर में सर ब्रैडमैन ने शतक जड़ दिया। सुनने में थोड़ा अटपटा लग सकता है लेकिन तब एक ओवर में आठ बॉल फेंकने का चलन था।
उस दिन ब्रैडमैन ने पहले ओवर में 33 रन, दूसरे में 40 और तीसरे ओवर में 27 रन बनाए। मात्र तीन ओवरों में 10 बाउंड्री लगाईं। आलम ये था कि क्रीज के दूसरी तरफ खड़े वेंडेल बिल के हिस्से कुल जमा दो रन ही आ सके।
ब्रैडमैन ने उस दिन अकेले कुल 256 रन बनाए, जिसमें 43 बाउंड्रीज शामिल थीं। मैच के बाद डॉन ब्रैडमैन ने कहा,’ये पारी सोची-समझी नहीं थी। सब कुछ अचानक हुआ, ये सब देखकर हर कोई हैरान था, यहां तक कि मैं भी।’
कुल 234 प्रथम श्रेणी के मैच और 52 टेस्ट मैच खेलने वाले डॉन ब्रैडमैन का निधन आज ही के दिन यानी 25 फरवरी को 2001 में हुआ था। वो निमोनिया से पीड़ित थे और 93 साल की उम्र में उनकी मौत हुई। आज हम उन्हीं ब्रैडमैन की कहानी लेकर आए हैं-
अपने करियर में 146 शतक और 82 अर्धशतक लगाने वाले डॉन ब्रैडमैन के करियर और जीवन में सैकड़ों ऐसी बातें थीं जिनके लिए उन्हें याद किया जाता है। क्रिकेट के जनक इंग्लैंड ने उनके खेलने के तरीके से घबरा कर बॉडीलाइन जैसी विवादास्पद तरकीब निकाली।
बॉडीलाइन शैली ही सर डॉन ब्रैडमैन की आक्रामक बैटिंग से बचने के लिए बनाई गई। यह शैली पहली बार 1932-33 के एशेज गेम्स में सामने आई थी। बॉडीलाइन बॉलिंग के दौरान लेग साइड पर पांच-छह फील्डर खड़े रहते थे। बॉलर, बैट्समैन को निशाना बना कर शॉर्ट पिच गेंद डालता था। ऐसी गेंद से बैट्समैन बचने की कोशिश करता हुआ खेलने की कोशिश करता था और लेग साइड में कैच दे बैठता था। इस बॉलिंग टेक्नीक में घायल होने की भी आशंका भरपूर रहती थी।
आलोचकों ने इस रणनीति को नुकसानदायक बताया और संभ्रांत माने जाने वाले क्रिकेट में अनुचित परंपरा के तौर पर देखा। हालांकि, यह शैली सबसे पहले इंग्लैंड के ही खिलाड़ी लेकर आए जिन्हें क्रिकेट का जनक कहा जाता है।
आज के स्टैंडर्ड के मुकाबले ब्रैडमैन बहुत सिम्पल टेक्नीक से बैटिंग करते थे। बॉल को तुरंत जज कर गेंदबाज के हाथ से छूटते ही जल्द से जल्द शॉट खेल देते थे। ऐसा कम ही बार देखने को मिला कि उन्होंने बॉल के टप्पा खाने के बाद किसी शॉट को खेलने का मन बनाया हो। उनका जजमेंट शानदार था और वे बेहद जल्द रिएक्ट करते थे।
गोल्फ गेंद से अकेले खेलना सीखा क्रिकेट
अपने जीवन के शुरुआती समय में डॉन ब्रैडमैन ने ऑस्ट्रेलिया साउथ वेल्स स्थित में क्रिकेट की प्रैक्टिस की। परिवार प्रवासी था और जन्म के दो साल बाद ही बाउरोल आ गया था। यहां दोस्त नहीं बने तो उन्होंने एक बॉल प्रैक्टिस गेम विकसित किया। इसमें वो गेंद को सामने रखी पानी की टंकी के नींव पर मारते थे। वो नींव गोल थी तो बॉल किसी भी दिशा में आ सकती थी। सर ब्रैडमैन ने बैट की बजाय स्टंप से उन बॉल्स का सामना किया और समय के साथ परिपक्व होते गए। बाद में अपनी प्रैक्टिस के दम पर ही डॉन ब्रैडमैन बैटिंग ने बॉटम-हैंड ड्राइविंग टेक्नीक विकसित की।
बाद में उन्होंने इस घटना के बारे में एक इंटरव्यू में बताते हुए कहा, ‘छोटे से स्टंप नुमा गोल डंडे से खेलना मुश्किल होता था लेकिन मैंने पाया कि बॉल स्पीड में आती थी और किसी भी दिशा में आ सकती थी। समय के साथ मुझे लगा कि मेरे पैर और आंखें तेजी से काम करने लगे हैं। मैंने यह अनजाने में विकसित कर लिया था ’
पहली बार खेलने उतरे तो बना दिया 115 रन
बारह साल की उम्र में डॉन ब्रैडमैन ने स्कूल में पहली बार सीनियर टीम से खेला और अकेले 115 रन बनाए। उस दिन पूरी टीम का स्कोर था 150 रन। कम उम्र में ही डॉन ब्रैडमैन के करियर में ऐसे रिकॉर्ड आ गए जो आज तक बने हुए हैं। मसलन, टेस्ट क्रिकेट में उनका एवरेज 99.94 का था, जो आज तक नहीं टूट सका है।
उनके खेल पर पूर्व ऑस्ट्रेलियाई कप्तान बिल वुडफुल कहते थे कि ब्रैडमैन तीन बल्लेबाजों के बराबर क्रिकेट खेलते थे।
स्थानीय टीम के जरिए तय किया सफर
ब्रैडमैन जहां रहते थे, क्रिकेट जोर-शोर से खेला जाता था। वो बच्चे थे सो देखने जाते थे, लेकिन उनको मैच में लेने के लिए टीम का कोई भी सदस्य उत्सुक नहीं रहता था।
एक दिन टीम में एक खिलाड़ी कम था, स्कूल में अच्छा प्रदर्शन करने वाले डॉन ब्रैडमैन को आठवें नंबर पर भेजा गया। डॉन ने उस दिन नाबाद 37 रन बनाए और फिर अगले दिन दोबारा मौका मिला। उन्होंने फिर नाबाद 29 रन बना दिए।
डॉन के खेल से खुश होकर टीम के एक सदस्य ने अपना बैट गिफ्ट कर दिया। डॉन तब किशोर थे और बैट उनके हिसाब से बड़ा था। एक इंटरव्यू में उन्होंने बताया कि पिता ने उस बैट को तीन इंच छोटा किया था, ताकि वो उसे अच्छे से पकड़ सकें।
बाद में उन्होंने सीनियर टीम की अपनी पहले इनिंग उसी बैट से पूरी की और वह बैट आज भी ब्रैडमैन म्यूजियम में रखा हुआ है।
पिता ने सिडनी में पहली बार दिखाया मैच
डॉन के पिता उनके करियर के पहले मैच से 6 साल पहले पहली बार स्टेडियम ले कर गए। तारीख थी 21 फरवरी 1921। सिडनी के मैदान पर खेला जा रहा इंग्लैंड और ऑस्ट्रेलिया के बीच वो पांचवां और आखिरी टेस्ट था। मैच में अपनी टीम के खेल से ब्रैडमैन इतना निराश हुए कि उन्होंने अपने पिता से कहा कि अब मैं इसी मैदान में अपने देश के लिए सर्वश्रेष्ठ क्रिकेट खेल कर दिखाऊंगा।
लेकिन इस घटना के साल भर बाद 1922 के आखिर में, 14 साल की उम्र में ब्रैडमैन ने स्कूल छोड़ दिया। वो एक रियल एस्टेट एजेंसी में क्लर्क बन गए।
यहां 1926 तक काम करने के दौरान उन्हें कई बार क्रिकेट खेलने के मौके मिले और फिर अपने एजेंसी मालिक की मदद से उन्होंने अपना पहला टेस्ट क्रिकेट 1928 में खेला।
स्थानीय स्तर पर वो एक कामयाब क्रिकेटर साबित हो चुके थे। 1930 में उन्होंने अपने एक इंटरव्यू में बताया, ‘स्कूल छोड़ने के बाद और सिडनी जाने से पहले मैंने पांच साल यहां के लोगों के बीच में बिताए और मुझे बहुत प्यार मिला, तभी मुझे बड़े क्रिकेट मैचों में मौका मिल सका। ’
करारी हार से करियर की शुरुआत
डॉन ब्रैडमैन अपना पहली टेस्ट मैच सीरीज खेलने उतरे। सामने थी कट्टर मैदानी दुश्मन इंग्लैंड की टीम। आलम ये कि पहले मैच की पहली इनिंग में डॉन ने बनाए मात्र 18 रन। पूरे खेल का हाल ये रहा कि ऑस्ट्रेलिया की टीम वो मैच 675 रन से हारी। हालांकि तीसरे मैच में उन्होंने अपने करियर का पहला शतक (112) बनाया मगर मैच फिर भी हार गए। पांच टेस्ट मैचों की सीरीज में ऑस्ट्रेलियाई टीम 4-1 से हार गई।
बॉटम हैंड टैक्नीक पर सवाल
अपनी पहली सीरीज़ में ही 66.80 के एवरेज से दो शतक और दो अर्धशतक लगा देने के बाद डॉन ब्रैडमैन ने क्रिकेट जगत में हलचल मचा दी थी। अब समय आलोचना का था। इंग्लैंड में सीरीज होनी थी। इससे पहले तमाम खेल आलोचकों ने उनके बॉटम हैंड तकनीक की आलोचना करनी शुरू कर दी।
बॉटम हैंड टैक्नीक में प्लेयर बॉटम हैंड का मजबूती से प्रयोग करते हैं। यानी बल्ले को पकड़ते वक्त जो हाथ नीचे होता है, उसका इस्तेमाल पूरा जोर लगाकर किया जाता है। इस टेक्नीक से ज्यादातर शॉट जमीन को छूते हुए यानी ग्राउंडेड रहते हैं। ऐसे खेलने वालों में सचिन तेंदुलकर, डॉन ब्रैडमैन, विराट कोहली बड़े प्लेयर हैं।
इस सीरीज में ब्रैडमैन ने एक ऐसा रिकॉर्ड बनाया था जिसके करीब सबसे पहले सिर्फ एक खिलाड़ी पहुंच सका। वो खिलाड़ी थे भारत के सलामी बल्लेबाज वीरेंद्र सहवाग। इस सीरीज के तीसरे मैच में डॉन ब्रैडमैन ने पहले दिन की अपनी इनिंग में 309* रन बनाए। साल 2008 में वीरेंद्र सहवाग ने भी श्रीलंका के खिलाफ दूसरे टेस्ट की एक दिन की इनिंग में कुल 284* रन बनाए थे।
अवसाद से भी घिरे डॉन ब्रैडमैन
इंग्लैंड के साथ 1932-33 के विवादित बॉडीलाइन टेक्नीक वाली एशेज सीरीज के बाद सर ब्रैडमैन अवसाद की स्थिति में थे। उस श्रृंखला के बाद ब्रैडमैन ने बिना शतक के 13 पारियां खेलीं और अच्छा नहीं कर सके। इस दौरान दो मैचों की एक टेस्ट सीरीज में उन्होंने कुल पांच पारियां खेलीं और मात्र 133 रन बनाए। कहा गया कि उनकी एकाग्रता ने उनका साथ छोड़ दिया है और नई-नई ईजाद हुई बॉडीलाइन टेक्नीक ने उन्हें खेल से बाहर कर दिया है।
लेकिन उन्होंने जल्द ही वापसी की और शेफील्ड शील्ड (आईपीएल जैसी ऑस्ट्रेलिया की अपनी घरेलू लीग) मैच के दौरान ब्रैडमैन 140 के स्कोर के साथ अपने पुराने फॉर्म में लौट आए।
अपनी ही टीम के खिलाफ खेलना पड़ा
लगातार शानदार प्रदर्शनों को ध्यान में रखकर 1936 में उन्हें टेस्ट मैचों के लिए कप्तान बना दिया गया। मगर सब कुछ ठीक नहीं था। टीम के भीतर और चयनकर्ताओं के बीच डॉन ब्रैडमैन बहुत पसंद नहीं किए जाते थे। उन्हें एकांत पसंद था और घुलते-मिलते भी कम ही थे। कप्तानी चल ही रही थी कि साउथ अफ्रीका के एक दौरे के बाद उन्हें अचानक से टीम से बाहर कर दिया गया।
डॉन ब्रैडमैन से कप्तानी लेकर विक रिचर्डसन को दे दी गई। विक ने टीम को 4-0 से जिता दिया और फिर विक को फुल टाइम कप्तान बनाए जाने की मांग होने लगी।
मामला खुल कर सामने आ गया और फिर आपस में एक निर्णायक मैच खेला गया। यह मैच हुआ ऑस्ट्रेलिया की तात्कालिक टीम और बाकी ऑस्ट्रेलिया XI (ब्रैडमैन की कप्तानी) के बीच। तय हुआ कि जो जीतेगा वो कप्तान बनेगा। ब्रैडमैन की टीम ने मैच जीत लिया और फिर ऑस्ट्रेलियाई टीम में उनकी अहमियत बढ़ती ही गई।
आखिरी टेस्ट में चार रन बनाते तो 100 का एवरेज होता 
डॉन ब्रैडमैन ने अपना आखिरी मैच 14 अगस्त 1948 को इंग्लैंड के खिलाफ खेला। इस मैच में डॉन ब्रैडमैन चार रन भी बना लेते तो 100 का औसत होता।
101.39 के अपने टेस्ट औसत के साथ, ब्रैडमैन को 7000 टेस्ट रन तक पहुंचने और एक सौ का औसत बनाए रखने के लिए ओवल में 4 रनों की जरूरत थी। इस मैच में ऑस्ट्रेलिया के दिग्गज बल्लेबाज डॉन ब्रैडमैन दूसरी गेंद पर ही बोल्ड हो गए।
भास्कर एक्सप्लेनर के कुछ और ऐसे ही रोचक आर्टिकल पढ़ने के लिए नीचे दिए गए लिंक्स पर क्लिक करें...
1. 6 लाख सैनिक रूस को कुचलने गए:खाने के लाले पड़े तो घोड़ों के मांस के लिए आपस में भिड़े; फ्रांस को इसकी याद क्यों दिला रहा रूस
2. टीपू सुल्तान को अंग्रेजों ने मारा या वोक्कालिगा ने:BJP नेता बोले- सिद्धारमैया को टीपू जैसे मार दो, 224 साल बाद क्यों बना चुनावी मुद्दा
3. ChatGPT से ये बातचीत डराने वाली हैं:'तुम शादी-शुदा हो, लेकिन अपनी वाइफ से प्यार नहीं करते; मुझसे प्यार करो'
4. 6 घंटे में 2,600 लोगों को मार डाला:इंदिरा गांधी पहुंचीं, तब तक शव नदी में फेंक दिए गए; नेल्ली नरसंहार की पूरी कहानी